கூட்டி – மிகுதியாகத் தந்து. குறைக்க – குறைவாகத் தர மிகுதியாகத் தந்த ஒருவர் பின்னே குறைத்துத் தரும் நிலைக்கு வந்தால் “கூட்டிக் குறைக்கக் கொடும்பகை”யாம். இப்படிப் பழமொழியும் உண்டு. ‘நீட்டிக் குறைக்க நெடும்பகை’ என்பதும் உண்டு. அதனைக் காண்க. என்றும் தராமல் இருந்தால் புதிது இல்லையே. கிடைக்கும் என எதிர்ப்பார்த்த இடத்தில் கிடையாமை தானே ஏமாற்றம். அதுவே பகைக்குக் காரணமாம். காய்த்தல் – காய் காய்த்தல் குலுங்குதல் – கிளையும் கொப்பும் காய்ப்பெருக்கம் தாங்காமல் வளைந்து ஆடுதல்; காற்றால் காய் உதிர்தலுமாம். “தட்டான் காய்கள், பூத்துக் காய்த்துக் குலுங்குகின்றன” என்பது ஒரு புலவர் மற்றொரு புலவரிடத்துக் கூறிய சாடலுரை. குலுங்குதல், அசைதல், வளைதல், அலுங்குதல், என்பதும் அசைதலாம்.